open-index/open-wikipedia-markdown huggingface dataset:
Brovet de Bressa

El **Brovet de Bressa** a l'era sed di poder comunai de Bressa in l'età de Mez e incoeu el gh'ha dent i ofizzi de la ministrazzion provincial, de la prefetura e anca 'n quaj ofizzi comunal. A l'è in tra via Mazzini e Piazza del Dom. Fad su in del secol quell de tredes, l'è stad slargad cont el temp per rivà a quell che l'è incoeu.

## Riferiment
*LombardiaBeniCulturali

## Alter proget

## Vos corelade
*Capella de San Giorg al Brovet
Gesa de Sant Antoni (Bormi)

La **Gesa de Sant Antoni** a l'è una gesa de Bormi, in la provincia de Sondri e diocesi de Com. L'è cognossuda anca 'me Gesa de la Santa Cros, desgià che dent la gh'è una cros del cinch-cent che se dis che l'è miracolosa.

## Riferiment
*LombardiaBeniCulturali

## Alter proget
Parch Nazzional de la Serra do Itajaí

Ol **Parch Nazzional de la Serra do Itajaí** ('n portoghes *Parque Nacional da Serra do Itajaí*) a l'è 'n area protesgida 'me parch nazzional 'n del stat brasilian de Santa Catarina.

Ministrad de l'Istitut per ol Conservà de la Biodiversità Chico Mendes, el gh'ha dent, 'n toeut o 'n part, i comun de Apiúna, Blumenau, Botuverá, Gaspar, Guabiruba, Indaial, Presidente Nereu e Vidal Ramos.

Sit 'n del pien del bioma de la foresta atlantega, gh'è dent di spece protesgide compagne de l'Amazona vinacea, del falch con la barba bianca, di Phylloscartes, del Margay e del leon de montagna.

## Ligam de foeu
*Sit ofizzial 

## Oter progecc
Agilulf

L**'Agilulf** l'è stait re dei Lombards del 591 a'l 616 (o 615).

## Biografia
De orijen turinja, l'era duca de Turin e cognad del re Autari. A la mort de luu, al n'ha maridad la vedova Teodolinda e l'è insé deventad ol nœv re.

L'ha portad inants la politega de consolidament del regn del so predessor, contra i nemix estern (l'ha fait la pax con l'Imper, i Franc e i Avar) e intern.

Anc se de relijon ariana, l'ha batezad come catoleg ol so s'ciet Adaload, de probabel conseiad de la moier, insé de ingraziar-s la popolazion romanega e 'l Papa; l'ha però sostegnid ol cler qe al faxiva part del scisma dei Tri Capitoi.

Ind el 604 l'ha associad a'l tronn ol so s'ciet (qe al g'hiva noma duu agn), cond una cerimonia de ispirazion imperiala a Milan.

L'è mort intra ol november del 615 e 'l maj del 616, prim re lombard a mœrer de mort natural de l'invasion de l'Italia.

## Riferiments
* Paol Diacon, *[[Historia Langobardorum]]*
* Agilulfo re dei Longobardi, Dizionario Biografico Treccani

## Olter projets
Gesa de San Bias (Rozzan)

La **Gesa de San Bias** a l'è 'na parochia de Rozzan, sita in del quarter del Cassin Scanas.

## Storia
Tirada a man sgiamò in del secol quell de 12, vers la fin, in tra i dependenze de la piev de Locaa, a gh'è pussee de informazzion a partì del 1566, grazzia al tornà in auge di visite pastorai. Se parlava de 'na gesa pussee piscinina de quella de incoeu ma assee decorada, cont anca di piture del Luin, che l'è stada fada intorna al 1500.

In del 1828 ghe meten i campane in su la torr, in del 1925 l'è slargada a menà inanz la facciada, e in del 1929, cont el sbater sgiò el campanin original, l'è fad su un ciocher noeuv.

## Riferiment
*ScopriRozzano 
*LombardiaBeniCulturali

## Alter proget
Felice Colombo

El **Felice Colombo** (Bellusch, 24 d'avost 1937) a l'è un imprenditor e diretor sportiv italian. 

L'è stad president de l'AC Milan 1977 al 1980: sota la soa gestion la squadra, cont el mister Nils Liedholm scernud de lu, la ciapa la stella, cont el vincer el so scudet quell de des, però la squadra la corr dent in del scandol Totonegher, che i mena a tornà indree in serie B, la prima volta in la soa storia, e lu midem l'è menad dent in del camuscion per un poo, ma a la fin l'è assolt, anca se l'è casciad via a vita del sport. El va inanz istess a gestì la società a travers del Gaetano Morazzoni fina al 1982, quand che 'l vend la società al Giuseppe Farina, ex president de l'L.R. Vicenza.

## Riferiment
*Presidente Colombo
Paolo Giglio Migliavacca

El **Paolo Giglio Migliavacca** (cognossud cont el nom d'art de *Arundo*; Biaa, 11 de setember 1879 - Verbania, 1955) a l'è stad un poeta e politegh italian, che 'l scriveva in lengua lombarda e italiana.

Nassud a Biaa, el se laurea in giurisprudenza senza mai rivà a fà l'avocat, el fa poeu San Michel a Verbania, cità che ghe dedica la soa vita, a deventà consejer comunal e diretor de la biblioteca. El scriv varie poesie in del dialet d'Intra urban, anca se di voeulte se veden di influenze milanes (compagn del pronom "el" inveci de "o") e in general se ved un register assee volt, cont el doperà de forme compagne de "ner" o "occ" inveci de "negher" o "oeugg", forme che al dì d'incoeu inn perdude in favor di forme lombarde pussee nete.

I soe poesie hann vensgiud vari premi.

## Bibliografia
*Poesie (P.G. Migliavacca), trascrizzion del Peder Cociancich
*Biblioteca Ceretti
Pota

**Pota** a l'è una parolla de la lengua lombarda. La compartiss con varie lengov (per esempi el veneto e l'italian) el volé di "" in d'una manera sgresgia, ma che, soratut in di dialet orientai, l'è doperad 'me esclamazzion general.

Se pensa che 'l vegn del latin "potare", o ben "bever cont el pottus", che l'era un baslot per bever el vin al temp di roman, in sostanza 'na sorta de "bevegh sora". Anca l'acezzion de "brugna" la deveria vegnì de la midema origin, cont el doperà de "pottus" 'me sinonim de la vergogna feminina.

## Riferiment
*Patrimòni Linguistici

## Vos corelade
*Pirla (parolla)
*Minchia
Torr Corderia Cappellini

La **Torr Corderia Cappellini** a l'è una torr de ciment de Insciran, frazzion de Paderna Dugnan, fada su per la *Corderia Cappellini*, 'na cordaria sita a mità in tra el Seves e la Comasinella, in del 1926, inscì de havégh dent un relogg e i reserve d'aqua de l'azienda. La gh'ha havud di dagn in la segonda guerra mondial e l'è restaverada, cont el fà su de 'n noeuv tecc che 'l gh'ha una merladura.

In del 1997 el comun el scerniss de fà una piazza in d'ogni frazzion, e per Insciran l'è scernuda la zona arenta a 'sta torr chi, che l'è poeu ciamada Piazza De Gasperi.

A l'è vun di simboi de Insciran, tant de restà in sul stema de la frazzion.

## Riferiment
* Torre Corderia Cappellini e Piazza De Gasperi, Paderno Dugnano
* “SGUARDI URBANI”: TORRE CORDERIA CAPPELLINI DI INCIRANO, UN ESEMPIO DI ARCHEOLOGIA INDUSTRIALE
Cimiteri Monumental (Bust Grand)

El **Cimiteri Monumental** a l'è vun di fopon de Bust Grand, el pussee grand e important, fad su in del 1894, desgià che 'l vegg cimiteri, vesin a la Gesa de San Grigoeu, a l'era deventad trop piscinin, anca se slargad in del 1825. L'è stad dissegnad del lonates Ercole Seves, ispirad del Cimiteri Monumental ambrosian del Carlo Maciachini.

## Riferiment
*BustoArte

## Alter proget
Ciar de luna (dolz)

El **ciar de luna** a l'è un dolz tipegh de Paù, una torta a bas de armandole, mognaghe e ugheta, che 'l gh'ha origin in di agn '50 del '900, quand che l'Alberto Testa l'ha voltad una canzon francesa omonema e, grazzia al sucess che la gh'ha havud, el comun l'ha volud dedicàgh un dolz.

## Riferiment
*Riceta
Mont Ubion

El **Mont Ubion** a l'è un mont di prealp bergamasche volt 895 meter che, a dispet de la soa altezza, el permet de havégh 'na gran bella vista de la pianura padana, l'è anca in su la partizzion in tra la bassa Vall Brembana e la Vall Imagna e l'è retegnuda 'na salida facil de fà.

## Riferiment
*Val Brembana Web 

## Alter proget
Baltram

El **Baltram** a l'è una maschera del teater milanes originaria del secol quell de derset, che per tradizzion l'è de Gaggian. Inventada forsi del Niccolò Barbieri, che de sigur gh'ha dad tanta gloria in del mond de l'art, a l'è stada a longh el simbol de Milan in la comedia, per poeu vesser sostituida del Meneghin.

## Riferiment
*Getty Edu

## Alter proget
IShowSpeed

El **Darren Watkins Jr.**, cognossud 'me *IShowSpeed* (Cincinnati, Ohio, 21 de sginer del 2005) l'è on cantant e youtuber statunitens, che 'l sgiuga soratut a sgioeugh compagn de Valorant, NBA 2K, e Fortnite.

## Ligam de foeura

* Sit ofizzial de IShowSpeed
Antonio Scaglia

L**'Antonio Scaglia** (Stor, 3 de sgiugn 1908 - Stor, 23 de fevrer 1994) a l'è stad un poeta, scritor e comediograf italian, che grazzia a la soa poesia a l'è deventad squasi un simbol de l'orgoeuj del paesin de la Vall del Ces.

De mester farmacista, l'ha lassad la cità domà per laureàss a Pavia e 'l scerniss de andà no a lavorà in Lombardia, 'me che gh'hann did vari amis. L'ha publegad romanz in italian e poesie in italian e in del dialet trentin ocidental del sit e ses comedie teatrai in dialet. Propi in so onor el comun gh'ha dedicad la sed noeuva de la biblioteca comunal.

## Riferiment
*Biografia
Ascelin de Lombardia

L**'Ascelin de Lombardia** o anca *Ascelin de Cremona* (... - Cremona, dopo del 1247) a l'è stad un religios lombard, fraa domenican cognossud per i so mission per el Papa Innocenzi IV in tra i Tatar, indova che 'l passa anca per la Mesopotamia e la Persia, e 'l riva in la terra tatara in del 1247, ma l'è minga ricevud, e 'l torna insema al Simon de San Quintin, e grazzia a 'n so diari la resta 'na quaj testimonianza de lu.

## Riferiment
* Treccani
Gambara (vœulva)

La **Gambara** l’è staita una *[[vœulva]]* lombarda, una sazzerdotessa e strolega di tradizzion pagane pre-cristiane spezzializada soratut in dei art divinatorie.

La soa figura e quella di sœu duu fiœui Iber e Agg l’è ligada a una lesgenda in particolar che la cunta de l’origen del popel lombard e de coma quist chì hann gagnad ol sò nom, ancamò dovrad a una quaj fœusgia anca al dì d’incœu de quii che viv in Lombardia. Ol cunt l’è ambientad in de l’Età de Mez, in un temp indova i lombard eren ancamò adree a migrà invers ol sud; imbarcad in un viasg che el je menarà eventualment a rivà a stabilìss in de la Voltitalia.

## La lesgenda

In quii dì lì i lombard se ciamaven ancamò “guinnei” e i s’eren per ol moment stanziad in quella che al dì d’incœu l’è la Sgermania del nord. L’Ass e l’Amber, i duu lider di vandai — una tribù stanziada in di terre liliarent — haveven rogad a l’Iber e l’Agg — cap di guinnei e fiœui de la Gambara — de pagàgh un dazzi, ma la Gambara l’era oviament contraria; la soa reazzion, però, l’ha condut i dò tribù a deciaràss guerra. Inanz de la bataja, i vandai hann propizziad l’Odin par havégh la soa benedizzion, e la Gambara, inveci, l’ha invocad la dea Frea — mier de l’Odin — par rezzever di consej in su coma guadagnà la vitoria. Lee la gh’ha respondud cont una parposta, una manera par ingannà e sò marid, e i vandai: fàgh “l’ingann di cavii”. La parposta de la Frea l’era de fait quella de dìgh ai done lombarde de andà in bataja anca lore cont i sœu omen e de quatàss i fazze cont i cavii, inscì de paré di guerrer de la barba longa longhenta, e donca dàgh l’impression ai vandai che l’armada lombarda la fudess ben pussee granda de quell che l’era de vera. L’istratagia de la dea l’ha in fin fonzionad, desgià che ol dì de la bataja infinamaj l’Odin quand che el j’ha s’ciarade l’ha deit: “Inn chi quelle *longhe barbe* (*longobarbae*) chì?” e, donca, l’ha dait indiretament ol nom ai sgent lombarde e, in del fàll, l’è vegnud ancapœu ol sò dia defensor, coma de costum in di tradizzion sgermaneghe. I lombard — cont ol suport de e la Frea, e l’Odin — hann in fin gagnad la bataja.

La prima vœulta che la Gambara la ven menzionada a l’è in del secol quell de 7, in de l’*[[Origo gentis Langobardorum|Origo Gentis Langobardorum]]*, indova che a se cunta de quand lee e i sœu duu fiœui hann invocad la dea Frea. In la version del Paul Diacon lu el porta:

In del cunt, la Gambara la ven descrivuda coma una *phitonissa* in latin, che el vœul dì “sazzerdotessa” o “stria”, ma anca “oracola” e “profetessa”. Lee l’ha donca vivud in d’un temp indova che la profezzia l’era assossenn importanta e l’ha combianad i rœui de sazzerdotessa, fomna savia, mader e regina.

## Referenze
Parch Viscontee

Ol **Parch Viscontee** l’era ol parch privad di Sforza e di Viscont, scior e duca de Milan. Situad in Lombardia, el se estendeva del Castell de Pavia a la Certosa de Pavia. El quatava un’area de 22km² e l’era serciad su de una muraja longa 25km. L’era stait fait su in del 1360 per volé del Galeazz II Viscont, e slargad fœura de sò fiœul Gian Galeazz Viscont. L’ha scomenzad a vegnì al men in del 1525 per i dagn causad de la Bataja de Pavia. Incœu, l’area che la pertegneva al parch l’è dovrada soratut in l’agricultura, siben di zone sajen ancamò tegnude coma di reserve naturai.

Dent a gh'era anca el Castell de Mirabell.

## Referenze
* Treccani

## Alter proget
Pagina principala/SL

__NOTOC__ __NOEDITSECTION__

{| style="margin-top:10px; background:none; color:inherit;"
| style="width:65%; border:1px solid #a7d7f9; vertical-align:top; padding: 3px 10px 10px 2px; -moz-border-radius: 10px; -webkit-border-radius: 10px; border-radius:10px;" |

| style="border:5px solid transparent;" |

| style="width:35%; border:1px solid #a7d7f9; background:#f5faff; vertical-align:top; padding: 3px 10px 10px 2px; -moz-border-radius: 10px; -webkit-border-radius: 10px; border-radius:10px;"|
Cavra Lariana

La **cavra lariana** a l'è una razza de cavra originaria de la provincia de Com, in tra la vall de Liv e 'l lagh de Com, che ghe partegn a la razza de la cavra alpina. Doperada soratut per la soa carna, la viv foeura per la pupart de l'ann, foeura che per i mes pussee dur de l'inverna, indova che inn tirade dent.

## Riferiment
* Aral Lom
Monester de Astin

El **monester de Astin** a l'è 'n compless monastegh originari del 1107 che 'l se troeuva in la vall omonema, part del quarter bergamasch de Longuel e che l'è stad tirad a noeuv in del 2015.

## Bibliografia
*Enrico Sartoni, Santo Sepolcro di Astino, in I Vallombrosani in Lombardia (XI-XVIII secolo), A cura di F. Salvestrini, Milano-Lecco: ERSAF, 2011, pp. 130–157.

## Alter proget
Nos (rial del Trentin)

El **Nos** (in italian *Noce*) a l'è un rial del Trentin, che 'l sorgiss del Corno di Trii Signor fina a rivà in l'Ades a La Zambana. Longh 105 km, a l'è vuna di vie d'aqua pussee importante di vai de Non e de Sol.

## Bibliografia
*Viaggio lungo il Noce in Val di Sole : storia e storie di un fiume, AA.VV., Comunità della Val di Sole - Parco fluviale Alto Noce, 2018.

## Alter proget

## Vos corelade
*Lagh de Santa Giustina
*Ciclopista de la vall de Sol
Ris a la pilota

El **ris a la pilota** a l'è un piat tipegh de la cusina mantovana, che 'l se po trovà anca in del verones, che 'l se fa cont el ris e l'impioeum del porscell cont el buter e se met insema al ris e a 'n bell poo de grana gratad.

## Bibliografia
*Marcello Travenzoli, Riso alla pilota. Storia e tradizione di un piatto mantovano a denominazione comunale, Sometti, 2014. ISBN 978-88-7495-496-4
Musee de la Scenza e de la Tecnega

El **Musee de la Scenza e de la Tecnega** (pussee formalment *Musee nazzional de la scenza e de la tecnologia Leonard De Vinci*, in italian *Museo nazionale della scienza e della tecnologia "Leonardo da Vinci"*) a l'è un musee de Milan vert in del 1953 che, cont i so 50'000 m2 de superfiss de esposizzion, a l'è in tra i musee tecnegh-scentifegh pussee grand in Italia, e 'l gh'ha anca la collezzion pussee granda del mond de machine fade su di dissegn del Leonard.

Del 2000 a l'è una fondazzion de dirit privad, fada su del Ministeri de l'Istruzzion, Università e Ricerca e de quell de la Coltura, con dent anca la Region Lombardia, el Comun de Milan e la Cambra de Comercc.

A l'è dent al vegg Monester de San Vitor e arent a la Gesa omonema: un temp el Leonard midem el gh'haveva aproeuv di terren mitud a uga.

## Riferiment
*Sit ofizzial

## Alter proget
Papa Grigoeu XIV

El **Papa Grigoeu XIV** (nassud *Nicolò Sfondrad*; Soma, 11 de fevrer 1535 - Roma, 16 de otover 1591) a l'è stad el Papa quell de 229 de la Gesa Catolega e donca sovran del Stat Pontifizzi del 8 de dicember 1590 a la soa mort.

## Biografia
Originari de Soma, l'era anca part di Vescont e cont del Sacher Roman Imperi e 'l so paa Franzesch, dopo che ghe moeur la mier, el se met al servizzi de la Gesa e inscì el farà anca lu. El Felip II de Spagna el farà senator de Milan e intant el va dent al cler milanes, indova che 'l ciapa 'me esempi del Carlo Borromee. El fann poeu capo del governo senes e anca vescov, e inscì el toeu part al Concili de Trent, indova che 'l insubiss l'oblegh di vescov de viver in la soa diocesi. El farà poeu part de la comission per meter i liber a l'Indes e 'l deventarà vescov de Cremona e in del 1853 el fann cardinal.

In del 1590 l'è elesgiud al soeuj pontifizzi, in del conclav de otover-dicember e 'l moeur noeuv agn dopo per problema a la fel. L'è stad mitud sota a la Basilega de San Peder. L'è regordad per havé destacad la diocesi de Oria de quella de Brindes.

## Riferiment
* [Treccani](https://www.treccani.it/enciclopedia/papa-gregorio-xiv_(Dizionario-Biografico))

## Alter proget
Gesa de San Giorgg (Segur)

La **Gesa de San Giorgg** a l'è la veggia parochia de Segur, quarter de Setim.

## Storia
Tirada a man sgiamò intorna a l'ann 1000, a l'era però tirada su a la ben e mej con di preje, donca intorna al 1500 la deventa importanta la quistion del fàlla su ancamò, cont el Carlo Borromee che in del 1572 ghe fa 'na ramanzina ai sciori de la zona, che curaven minga la Cà del Signor.

In del 1604 i lavorà de restruturazzion inn fornid e la gesa l'è destacada de la parochia de Santa Margarita, a deventà 'na parochia deperlee, che l'era però ministrada de 'na confraternita laica, che la se ocupava anca de proveder economegament a la Gesa.

Vers la fin del 1600 i sgent de Segur deventen pussee e la Gesa la taca a vesser piscinina, donca se taca a parlà de slargàlla ancamò e i lavorà scomincen in del 1754 e inn fornid, in di part fondamentai, l'ann dopo. La Gesa a l'è pirlada de 90°, con la veggia entrada che l'era in su la Via Barni del dì d'incoeu, menter incoeu a l'è in su la piazza omonema.

A l'è stada 'na Gesa pora fina ai agn '30 del '900, quand che 'l curad l'ha scernid de fàlla decorà assee dent, cont el cardinal Alfredo Ildefonso Schuster che la consacra el 6 d'avost 1940.

In del 1999 l'è verta la Gesa Noeuva, dedicada semper al San Giorgg e pensada per i besogn noeuv de la comunità: inn comunque part de la midema parochia.

## Architetura

La Gesa, in stil baroch, la gh'ha un ciocher e 'n orghen. Dent la gh'ha un bell poo de dissegn e anca di vetrade decorade. Dedree a l'altar a gh'è di state de metall.

## Riferiment
*Pro Loco de Setim

## Alter proget
Automotris FNM E.740

L**'Automotris FNM E.740** a l'è stada 'n automotris doperada di Ferrovie Nord Milan per i treni svesinai, la darrera evoluzzion di motris de prima generazzion, scominciade cont i E.700 del 1928. Fade su in tra el 1951 e 'l 1957 grazzia a 'n finanziament del governo, inn restade in servizzi fina al 2012.

## Bibliografia
*Giovanni Cornolò, Ferrovie Nord Milano in tre secoli, Milano, CRA-FNM, 2006.

## Alter proget

## Vos corelade
*Carroza Leichtstahlwagen
Giovanni Battista Azzola

El **Giovanni Battista Azzola** (Desenzan al Sere, 1614 - Albin, 1689) a l'è stad un pitor lombard del manerism tard, che l'ha lavorad soratut in la bergamasca.

L'ha studiad a Bressa con l'Otavi Vivian e 'l so prim lavorà pagad a l'è del 1649 a Palazz Moron, insema al cremones Gian Giacom Barbei. L'ha poeu lavorad in la vall Seriana: la gesa de San Peder al so pais, poeu el santuari de la Madona e 'l Convent de Santa Maria a Albin.

## Riferiment
*[Treccani](https://www.treccani.it/enciclopedia/giovanni-battista-azzola_(Dizionario-Biografico))
Desenzan al Sere

**Desenzan al Sere** a l'è una frazzion de Albin, fina al 1928 comun autonom de la provincia de Berghem. Tirad a man per la prima voeulta in del 1194, con Napoleon l'è stad tacad a Albin, ma l'è stad destacad quand che i austriegh a inn tornad e l'ha ciapad Comendun 'me frazzion. Rivad i Savoja, in del 1863 l'ha ciapad el nom "al Sere" per desferenziàll di alter Desenzan e in del 1928 i fassista le tachen ancamò a Albin.

Al dì d'incoeu, grazzia a l'urbanizazzion, a l'è in pratega 'na roba unega con Albin e Comedun, e l'è servid de la tranvia Berghem-Albin, con la stazzion de Albin che l'è sita in la frazzion. In passad a l'era servid de la veggia tranvia e de la ferrovia de la Vall Seriana. Dedent a gh'è la Gesa de San Peder, el Convent de Santa Maria e 'l Santuari de la Madona de la Gamba.

## Riferiment
* LombardiaBeniCulturali

## Alter proget
Gesa de Sant Ambroeus (Rozzan)

La **Gesa de Sant Ambroeus** a l'è 'na parochia de Rozzan, fada su in del secol quell de XVIII, ma in sul sit a gh'era una gesa anca prima, in del center de la cità. Dent la gh'ha di bei afresch del Luin, del Bergognon e del Morazzon, oltra a 'n orghen del Bernascon.

## Riferiment
*Chiesa di S. Ambrogio - Comune di Rozzano 
*Scopri Rozzano 

## Alter proget
Comendun

**Comendun** a l'è vuna di frazzion de Albin, che l'è staccia 'n comun deperlu fina al 1979, quand che l'è tacad a Desenzan, che 'l sarà poeu tacad di fassista a Albin 'n del 1928.

A gh'è ol Musee etnografegh de la Torr.

## Bibliograféa
* Atlante storico del territorio bergamasco, Monumenta Bergomensia LXX, Paolo Oscar e Oreste Belotti.

## Oter progecc

## Vos corelade
* Serioeula Comenduna
* Cesa de Santa Maria (Comendun)
* villa Regina Pacis (Comendun)
Lengua marathi

Ol **marathi** (मराठी - *marāṭhī*) l'è una lengua indiana qe la fa part del grup dei lengue indoariane de la fameia dei lengue indoeuropee. L'è parlada de circa 99 million de persone ind el ovest e ind el center de l'India, principalment ind el Maharashtra, indove qe l'è lengua rejonala ofiçala. L'è scriita con l'alfabet devanagari. La fa part dei lengue costituzionai de la Republega d'India.

## Esempe
### Deciarazion universala dei dreits de l'om
**Articol 1**
सर्व मनुष्यजात जन्मतःच स्वतंत्र आहे व सर्वजणांना समान प्रतिष्ठा व समान अधिकार आहेत. त्यांना विचारशक्ती व सद्सद्विवेकबुद्धी लाभलेली आहे व त्यांनी एकमेकांशी बंधुत्वाच्या भावनेने आचरण करावे

**(Trasliterazion)**
Sarva manuṣyajāt janmataḥc svataṅtra āhe va srtajaṇāṅnā samān pratiṣṭhā va samān adhikār āhēt. Tyānnā vicāraśakti va sadasadvivekabuddhi lābhalelī āhe va tyāṅnī ekamekaṅśī baṅdhutvācyā bhāvanēnē ācaraṇ karāvē.

## Not


## Riferiments
*  Marathi language, Enciclopedia Britanega
*  Lengua marathi, Ethnologue
Gesa de la Madona de Fatima (Milan)

La **Gesa de la Madona de Fatima** a l'è una gesa de Milan, sita in del quarter del Vigentin, consacrada in del 1962. L'è stada fada su cont el cresser di sgent del quarter che, tacad a la capital ambrosiana, l'ha vist rivà una mota de noeuv abitant, e donca la veggia Gesa de l'Assonta l'era pu assee, l'è stada fada vers el nord la Gesa de Santa Maria Liberadora ma poeu l'è scernid de fànn su 'n oltra pussee in bass, che l'è quella parochia chi.

## Riferiment
*Storia de la parochia

## Alter proget
Gesa de l'Assonta (Vigentin)

La **Gesa de l'Assonta** a l'è 'na gesa del Vigentin fada su in tra i secoi XV e XVII, propi arenta a la Via Rivamont, ma che la resaliss al temp che 'l Barbarossa l'haveva sbatud sgiò Milan, a menà 'n poo de sgent a andà a viver foeura.

## Bibliografia
*Andrea Spiriti, Laura Facchin, Santa Maria Assunta al Vigentino, Milano, SilvanaEditoriale, 2012, ISBN 978-88-366-23853.

## Alter proget

## Vos corelade
*Gesa de la Madona de Fatima (Milan)
Maledizzion di resorse

La **maledizzion di resorse** l'è quell fenomen che 'l fa che paes che gh'hann di gran quantità de resorse naturai, tipicament petroli o minerai, i gh'habia di problema economegh e sociai. L'è despess ligad a la corruzzion o a la clientela, indova che la sgent che la gh'ha i mez per sfrutà la resorsa la fa un gran profit, menter la popolazzion general la gh'ha di salari bass e condizzion de vita pòch bone, ma el po vesser ligad anca a di problema de deferenziazzion, per esempi quand che 'n paes el gh'ha di resorse che inn vendude anca di alter paes. Ad esempi, se 'n paes al gh'ha el petroli, anca di alter paes ghe l'hann, e donca la soa abilità de comandà i prezzi l'è pussee bassa e se se sbassen el po ciapà 'n bell colp, per esempi l'invasion irachena del Kuwait del 1990 la gh'haveva, in tra i so *[[casus belli]]* el fad che 'l Kuwait el faseva trop de oli, a sbassà i prezzi e a fà di dagn a l'economia irachena. Opur, poden vegnì foeura di conflit secessionista, indova che di region se senten sfrutade del governo central e robade di so resorse, di esempi inn Cabinda e 'l Katanga, che voeulen partìss respetivament de l'Angola e del Congo.

El nasser de la mafia siciliana l'è stad conligad a 'n fenomen compagn de 'n quai studi, pussee de precis a l'è vegnuda foeura in di comun pussee sciori de zofregh, che a l'epoca a l'era l'export el pussee important de l'isola mediterranea.

## Bibliografia
*THE STRONG ROLE OF NATURAL RESOURCES IN  SECESSIONIST CONFLICTS: A COMPARATIVE ANALYSIS  OF MAIN FEATURES

## Vos corelade
*Malatia olandesa
*Republega di banane
*Petrostat
Monument al Felice Cavallotti

El **monument al Felice Cavallotti**, ciamad *el Bioton* di milanes, a l'è una statua fada su in del 1906 in onor del politegh e sindacalista Felice Cavallotti, parlamentar de l'estrema sinistra storega e garibaldin, e l'è stada voluda del Giuseppe Missori, anca lu garibaldin, e fada su de l'Ernesto Bazzaro. In principi a l'era mituda denanz a l'Ambrosiana ma poeu, in del 1933, la torna in di deposit del comun. Domà dopo la segonda guerra mondial, quand che gh'è de impienì vari spazzi lassad voeud di bombe, a l'è mitud indova che l'è incoeu, arent al Senad, al post de 'na statua del Giacomo Medici.

## Riferiment
*Monumento celebrativo - Monumento a Felice Cavallotti - Ernesto Bazzaro - Milano - Piazza Pio XI già della Rosa

## Alter proget
Badéa (Albin)

**Badéa** (*Abbazia* 'n italian) a l'è 'na frazzion de Albin, ol cumun pioeu grand de la Vall Seriana. Ligad istoregament a la Badéa de San Benedet, quand che gh'ira i veneti a l'era 'na terra separada, dopo del Napoleon e col tornà del Lombard-Veneto i l'ha tecad a Vallolta e sinch agn pioeu inancc i taca a Albin. I sò abitancc a gh'ha la scormagna de *pom* o *carboner*.

## Bibliograféa
* Paesi e luoghi di Bergamo. Note di etimologia di oltre 1.000 toponimi, Umberto Zanetti. Bergamo, 1985

## Olter progecc
Casal (Albin)

**Casal** a l'è 'na frazzion de Albin, che l'è stada per un poo comun autonom fina al '300 e poeu l'è finida in di domini de la Badia de San Benedet e ghe va adree al so destin, in del 1817 el tachen a Vallolta e cinch agn dopo a Albin.

## Bibliografia
* Paesi e luoghi di Bergamo. Note di etimologia di oltre 1.000 toponimi, Umberto Zanetti. Bergamo, 1985

## Vos corelade
* Gesa del Sacher Coeur (Albin)
* Musee de la Vall de Lujo
Stat fallid

Un **stat fallid** a l'è un stat che 'l riess no a svolger i compit fondamentai de governo che caraterizen la sovranità e de tegnì sota controll el so territori e la soa popolazzion.

I segnai de un stat fallid poden vesser diferent, ma 'n quajvun di pussee comun i è la mancanza de autorità, el perder del monopoli de la violenza, roba che despess la mena a la violenza generalizada, la mancanza de lesg e de orden, el calà de servizzi essenziai e de certezze legai e la corruzzion spantegada. Al dì d'incoeu, segond l'Indes de Fragilità di Stat de la Fondazzion Fund for Peace, i stat pussee fallid al mond i inn Somalia, Sudan del Sud e Yemen.

A bon cunt, l'è important tegnì a ment che un stat el po minga vesser classifegad come fallid se l'è mìnga bon de tirà inanz domà 'n quajvun di so compit fondamentai. Anca i stat pussee fort poden havégh di problema e di debolezze, ma se 'l governo el fonziona ben e se la popolazzion la viv in pas e in sigurezza, alora l'è men probabil che un stat el vaga debon in crisi e 'l deventa fallid.

Al temp d'adess, inn despess la guerra e i conflit internazzional che fann vegnì su la probabilità che un stat el falliss. I stat fallid a poden havégh ancamò un governo ofizzial, ma la soa capacità de governà debon a l'è propi sbassada al minim. Di voeulte el governo el gh'è propi no o a l'è sostituid de forze armade o de milizzie. In 'sti cas chi el contròll del territori l'è despess menad inanz de grup armad o de mafie e la soa capacità de tegnì l'orden a l'è propi pussee bassa.

## Riferiment
*Britannica
*Failed States, Collapsed States, Weak States: Causes and Indicators

## Vos corelade
*Costruzzion del Stat
*Falliment del Stat
*Stat mafios
*Fragile States Index
*Stat mancad
*Republega di banane
*Stat paria
*Stat canaja
*Proto-Stat
Galleria de Legnan

La **galleria de Legnan** a l'è un passage de Legnan, che 'l conliga piazza San Magn a la via del XXV avril, fad su in del 1954 in d'un palazzi de proprietà de l'INA. Per fàlla su hann sbatud sgiò el vegg convent di Umiliad e hann trovad el vegg castell di Cota e di alter rest de defese de la cità in l'età de Mez.

Dent a gh'è un teater, vun di pussee grand de la Lombardia.

## Bibliografia
* Giorgio D'Ilario, Egidio Gianazza, Augusto Marinoni, Marco Turri, Profilo storico della città di Legnano, Edizioni Landoni, 1984, ISBN non esistente.

## Vos corelade
* Palazzi Leon de Peregh
Formula Steinmeier

La **formula Steinmeier** a l'è stada 'na proposta fàda in del 2015 del minister di afar forest de la Germania, elesgiud poeu a la presidenza, Frank-Walter Steinmeier per meter in pratega el protocoll de Minsk II e donca meter fin a la guerra del Donbass. 

Con 'sta formula i zone separatista sarien stad dade indree a l'Ucraina e havarien votad sota la supervision de l'OCSE cont un status special provisori, che 'l saria poeu dad per semper.

In del 2019 el president ucrain Volodymyr Zelensky el sostegn 'sta formula chi, con l'aprovàlla in d'una trilateral cont i representant de la Russia e di separatista, roba che la mena a di proteste in del Pais, che consideren l'acord 'me una resa. El Zelensky l'ha did che 'l saria stad una manera de meter fin a la guerra, menter i leader separatista hann parlad del recognosser formal del so dirit de autodeterminàss e de scernì che lengua parlà e 'me organizàss.

A bon cunt, però, a l'è stada mìnga aplicada debon, e poeu la Russia in del 2022 l'ha invadud l'Ucraina.

## Riferiment
*Explainer: What Is The Steinmeier Formula -- And Did Zelenskiy Just Capitulate To Moscow?
Cultura

La **cultura** l'è un fenomen che 'l revarda l'umanità intrega, o ben el sistema de conossenze e valor che 'l carateriza una società, un paes o 'n grup de persone. Gh'è diferente sorte de cultura, che intra i pussee importante es po trovà la cultura artistega, la cultura literaria, la cultura musegal, la cultura teatral e la cultura scentifega.

La cultura la po vesser trasmetuda de 'na sgenerazzion a l'oltra intravers di tradizzion, de l'istruzzion e de l'espression artistega. Tancc pensen che l'è important che una società la tegna viva la soa cultura, perchè l'è part de la soa identità e la juta ancasì la soa sgent a mantegnì un ligam in tra de lor. Per dei oltre persone, la cultura la po vesser font de ispirazzion, de creatività e de descoverte, sia in del camp scentifegh che umanistegh.

## Riferiment
*Treccani

## Alter proget

## Vos corelade
*Subcultura
*Contra-cultura
*Civiltà ocidentala
*Cultura de massa
*Cultura sgeneral
*Cultura popolar
Calendare de Coligny

Ol **calendare de Coligny** l'è una tavola de bronz (spartida in 149 toc e miga completa) cond dei iscrizion ind lengua gallega in carater latin del secol II. L'è un antig calendare galleg, e l'è stait descovrid ind el 1897 ind la omonema citadina francesa (de la quala al ciapa ol nom), ind el departiment de Ain, arent a Lion.

L'è vuna dei plussee important testimonianze scriite de la lengua gallega, e l'ha dait tante informazion anc in su la concezion del temp qe i g'hiva i antig    Celts, in sui so cognossenze astronomege e in su la tradizion druidega.

## Riferiments
*  Calendrier et dieu gaulois de Coligny, sit internet del departiment de l'Ain *"Patrimoine[s] de l'Ain"*
Distureb de l’ispeter autisteg

L’**ispeter autisteg**, ben despess ciamad domà **autesim** o, ind i contest professionai indova al se diagnostega, **distureb de l’ispeter autisteg** (**DSA**) o **condizion de l’ispeter autisteg** (**CSA**), l’è un’ampia gama de condizion del neurodesvilup caraterizade de dei dificoltaa ind i interazion soçai, comunegazion verbala e non-verbala, e la presenza de dei far repetitiv, poc interess, iper- o ipo-sensibilitaa ai stimoi sensoriai, e un’insistenza a andar-g semper adree a la medema *routine.*

L’autesim l’è classifegad, de la pupart dei ents de recerca psiqiatrega, ‘mè un ispeter de plussee distureb, o ben qe al pœl vegnir a voltra tute i vœlte de manera diferenta in ognivun: un quaivun cond un DSA l’è fazil q’el pœda monstrar-n un quai, ma miga tuts, sintom e carateristege assoçade con qesqì, e la persona la pœl insubir in varie gradazion de grameza e frequenze. A g’è una larga variazion ind el nivell de suport qe la jent ind l’ispeter la ge n’ha bisogn: un quai autisteg al bacaia nò, menter qe dei otler i fann pom-popin.

## Vox conrelade
*Sindrome del Asperger
Isole Qergelenn

I **isole Qergelenn** (in frances: *Archipel des Kerguélen* o, pussee semplicement, *Archipel Kerguélen*) hin on arcipeleg de l'oceen Indian de sota. I hin debass la França e i constituissen vun di cinc distrets de i Terre austrai e antartege frances (*Terres Australes et Antarctiques Françaises - TAAF*) cond i isole Crozet, i isole Saint Paul e Amsterdam, i isole Ispargoiade de l'oceen Indian, e la Terra Adelia, revendegada de la França ind el continent antarteg.

## Alter projets
Biotecnologia

La **biotecnologia** l'è 'na disciplina che la dopera i process biologich per fabregà o modifegà on quai prodot ò per resolver on problema. La se fonda in su la biologia molecolar, la genetica e l'ingegneria genetica. A l'è stada vuna di prime disciplinea doperà i sistema informategh aplicad a la genomega per la modifega di cellule ò di molecole biologiche.

A l'è despess doperada per la produzzion de aliment, medesine, biocarburant e anca per el fà d'organism transgenich. A l'è anca on camp d'investigazzion important per la medesina regenerativa e per la creazzion d'on quai prodot biologich de sostituzzion.

## Riferiment
*Le Biotecnologie

## Alter proget
Papa Emerit

**Papa Emerit** a l'è stad el titol dad al Benet XVI quand che l'ha renonziad a l'ofizzi del Roman Pontefice el 28 de fevrer 2013. A l'è minga scrivud dent de nissuna norma de la Gesa Catolega ma a l'è ciapad de analogia de quell de vescov emerit, oltra al codes de dirit canonegh che 'l parla de la carega de emerit per quei che se dimeten de 'na carega o inn trop vegg e gh'hann de lassàlla.

Anca se l'è minga regolada el Papa Francesch l'ha vert a la possibilità che ghe sarann di alter Papa Emerit, pussee inanz. Rispet al Papa quell in carega el met minga la fascia e la pellegrina con la sotana, el gh'ha domà l'anell del vescov e no quell del pescator e 'l met minga i scarpete rosse. El resta comunque ciamad "Soa Santità" o "Pader Sant".

A gh'è comunque de la controversia in su la scerna de 'sto titol, vari teolegh pensen che de papa el po vességh domà vun, di esempi inn el Manuel Jesús Arroba de la Pontificia Università Laternanesa e 'l Gianfranco Ghirlanda, vegg retor de la Pontificia Università Gregoriana, che 'l insubiva el titol de "Vescov emerit de Roma", ma gh'è anca di vos a favor, per esempi quella del Stefano Violi, professor de dirit canonegh a Bologna e Lugan, che l'ha did che 'l Benet l'ha renonziad domà a esercità el ministeri del Peder e minga al ministeri del tut, a restà al servizzi de la Gesa. In del 2018 el Papa Emerit midem l'ha did che el papad emerit a l'è 'na forma giuridegh-spiritual che la schiva ogni penser de coesistenza in tra du Papa, desgià che, 'me ogni sed vescovil, el Papad el po havégh domà un propietari, ma che la mostra un ligam spiritual che 'l po minga vesser tajad.

## Riferiment
*«Papa emerito» o secondo Papa?

## Vos corelade
*Renonzia a l'ofizzi de roman pontefice
Boca (idrologia)

La **boca** de un fium a l'è la part final del cors d'aqua, che el riva in d'una massa pussee granda, de solet el mar o l'ocean, ma che 'l po vesser anca un lagh. I boche di fium a poden vesser a delta o a estuari.

## Alter proget

## Ligam de foeura

* Boca in su *Enciclopedia Treccani*
Mondeghin

Per **mondeghin** o **polpeta** se intend una preparazzion a bas de carna trita, despess con dent oltra roba compagna de pan gratad, pan, oeuv, scigolle, erbe o droghe, che l'è poeu fada in forma de balla e l'è poeu cosuda, despess frita o buida in d'una salsa, ma anca al foren o al vapor.

A bon cunt sgiamò i Roman e i Persian gh'haveven di mondeghin in la soa cultura culinaria e donca inn spantegade in tut el mond: in Lombardia i pussee famose inn i mondeghili de Milan, ma ghe n'è de compagne un poo in tuta la banda.

## Riferiment
*Maester Martin de Com, Libro de arte coquinaria, secol XV.

## Alter proget

## Vos corelade
*Polpeton
Carlo Mereghetti

El **Carlo Mereghetti** (Albairaa, 1881- Biaa, 17 de fevrer 1968) a l'è stad un scritor, politegh e poeta italian.

## Biografia
Nassud a Albairaa in d'una familia pora con des fioeui, el fa su 'na biblioteca civega in del 1907 e trii agn dopo el se sgionta ai socialista e 'l fa l'assessor a l'istruzzion del comun, indova che 'l fa su 'na scoeula noeuva, el met la quarta elementar e 'na class per quei grand. El fa poeu San Martin per lavorà a Biaa, a fà el sigurador, e poeu quand che 'l borla sgiò el fascism, l'è in del prim consili comunal votad de la cità. L'è stad vizesindegh in la sgionta Mainardi del 1951 al 1956. 

## Poesia
El taca a scriver poesia in dialet pussee inanz cont i agn, a parlà cont un lenguagg s'cet e minga trop volt ma con delicateza di moment de la vita paisana, di so nostalgie e de come 'l stava. I so poesie, in d'un dialet che lu el ciamava "milanes arios", inn stade poeu publegade pussee de 'na voeulta.

## Riferiment
*50° ANNIVERSARIO DELLA MORTE DEL POETA DIALETTALE ALBAIRATESE/ABBIATENSE CARLO MEREGHETTI
Gange

El **Gange** (*गंगा*, *Gaṅgā* in hindi, in Bangladesh ciamad *Padma*) a l'è un fium de l'Asia che 'l corr in del Nord de l'India e 'l Bangladesh, a sbocà in del golf del Bengala. A l'è el fium principal de la pianura del Gange, vuna di region pussee popolade del mond. El Gange a l'è ciamad anca "Gaṅgā", che in sanscrit 'l voeul dì literalment "chi che el va a la svelta". In la religion hindu, el Gange a el ven personifegad in la figura de la Gaṅgā, una dea de granda bellezza che la ven sovenz depensgiuda a cavall de un cocodrill. Par i hindu, l’aigua del Gange la gh'ha di proprietà particolare, a l'è de fat el sit indove i fedei i se bagnen denter par purificàss con l'intenzion de svesinàss al *mokṣa*, l'inluminazzion.

El Gange a l'è alimentad da un gran numer de fium e canai che vegnen di montagne de l'Himalaya. El corr per 2'525 km e 'l passa per du stat indian, Uttarakhand e Uttar Pradesh, prima de rivà in Bangladesh. A l'è anca un fium important par l'economia de la region, grazzie a la soa importanza par l'irrigazzion e par la produzzion de energia idroeletrica.

El Gange a l'è anca cognossud per la soa belleza natural e per l'importanza stòrica. Gh'è un frach de santuari, tempi e sit storegh indova che 'l corr, compagn de Haridwar, Varanasi e Allahabad. Inoltra, gh'è anca vari monument storegh important, compagn del Taj Mahal, che 'l se troeuva su la riva del fium.

A dispet de la soa importanza storica e coltural, el Gange a l'è anca vitima de 'n frach de problem ambientai: a l'è despess contaminad da di scaregh industriai e domestegh, che fann del Gange un fium pericolos par la salut di omen e di bestie. Gh'è anca di preocupazzion per el livel de l'aqua, che l'è dree a sbassàss, e per la scarsità de l'aqua quand che gh'è la stagion de la succia. El sorapopolament di aree arente al fium el fa di problema in del sfrutàll in d'una manera sostenibila.

## Riferiment
*Britannica

## Alter proget
Lesg Fondamental de la Germania

__NOTOC__

La **Lesg Fondamental per la Republega Federal de Germania**, ciamada anca informalment *Costituzzion de la Germania*, l'è la costituzzion de la Germania. La gh'ha un valor de lesg superior e la regola i dirit e i dover de la sgent, i orghen federal e di Stat Federai. 

A l'è stada scrivuda dopo la Segonda Guerra Mondial e l'è stada adotada el 23 masg 1949. Con la reunificazzion todesca a l'è aplicada anca a l'Est. L'era ciamada domà *lesg fondamental* per l'ideja che poeu, la Germania unida, l'havaria scrivud 'na costituzzion noeuva, ma desgià che la Republega Democratega Todesca a l'è stada ciapada dent de la Federazzion a l'è tegnuda la lesg fondamental.

La lesg fondamental la stabiliss i principi fondamentai de la democrazzia parlamentara, di dirit uman, i dirit sociai e economegh, l'è partida in 16 part, 109 articoi e 8 sgionte. 

La  gh'ha un valor de lesg suprema e la 'l pò mia vesser cambiada de una lesg ordinaria. Per cambiàlla gh'è besogn de un procediment speciai, che 'l preved un quorum de 2/3 di vot de la Dieta Federal e el Consei Federai, oltra a on referendum popolar.

I articoi 1 e 20, che traten respetivament el rispet de la dignità umana e la Germania 'me stat federal e social che 'l recognoss el dirit de resister, inn protesgiud de una clausola de eternità, che la stabiliss che 'sti principi chi poden no vesser tolt via o mudad.

## Riferiment
*Sit ofizzial

## Alter proget

## Vos corelade
### Alter costituzzion todesche
*Costituzzion de la Confederazzion Germanega
*Costituzzion de l'Imperi Todesch
*Costituzzion de la Republega de Weimar
*Costituzzion de la Republega Democratega Todesca (1949)
*Costituzzion de la Republega Democratega Todesca (1968)
### Storia e concet
*Abolizzion de la Prussia
*Convenzion de Herrenchiemsee
*Parlamentarischer Rat
*Governà in acord cont una lesg pussee in alt
*Recostruzzion de la Germania
*Status legal de la Germania
*At di Emergenze (Germania)
*Clausola de Brema
### Costituzzion di alter paes che hann perdud la guerra
*Costituzzion italiana
*Costituzzion giaponesa
Nāgārjuna

Ol **Nāgārjuna** a l'è stacc un filosef indian e un teolegh buddhista del secol II de l’era comuna, e l’è considerad vœuna di figure pussee importante de la storia del buddhesim e de tœuta la filosofea indiana. 

Ol Nāgārjuna a l'è nassid in di region de l’India meridional e a l'ha vivid intra i secoi I–II EC e l’è conossid per i sò scricc, che i gh’ha influenzad e ol buddhesim e l’hinduesim.

Ol sò travaj pussee important a l'è ol *[[Mūlamadhyamakakārikā]]*, che el porta di concecc ciav sœu la dotrina del vœuj de la interdependenza. In di sò olter scricc, ol Nāgārjuna l'è anca andacc in profondità in de di concecc profond fess compagn del samsāra, ol karma, ol nirvāna.

Ol buddhesim tibetan a l'è stacc particolarment influenzad del Nāgārjuna, e l’è considerad vœuna di figure pussee importante de la tradizzion filosofega Mādhyamaka del buddhesim, che la sosten la teoria del vœuj.

## Vos conrelade
*Buddhesim

## Olter progecc
Contrareforma

La **contrareforma** l'è stad on moviment che 'l s'è desvilupad in del secol che 'l vegn dopo de la reforma protestanta. L'è stada ona resistenza a la reformazzion e on tentativ de reformà la Gesa catolega. El papa Giuli III l'ha ciamad on concili a Trent, indova inn staa decis i cambiament che inn stad fad in del catolicesim.

L'obietiv principal l'era quell de fà ona reforma interna de la Gesa, ma l'è stad anca on tentativ de fà sì che el protestantesim el tornass in del catolicesim. A l'è stad adotad on noeuv catechism, e inn staa scrivud di noeuv messai e manuai de orazzion. Inn stad anca fad ona serie de reforme in di orden religios, e inn stad fad anca ona serie de cambiament in di regole de la vita religiosa.

El concili de Trent l'è stad anca on moment important per la storia de l'art, perchè l'ha portad a ona noeuva forma de representazzion religiosa in di quader e in di scolture. L'è stad on moment important anca per la storia de la literadura catolega, perchè l'ha portad a la scritura de noeuv test liturgegh e de noeuv tradizzion de orazzion.

## Riferiment
*Treccani

## Alter proget

## Vos corelade
*Catechism tridentin
*Art de la Contrareforma
*Inquisizzion
*Index Librorum Prohibitorum
Malnutrizzion

La **malnutrizzion** l'è on stat de mancà de nutriment adeguad per on organism. A gh'è du tip de malnutrizzion: la nutrizzion insuficienta e la nutrizzion ecessiva.

La malnutrizzion l'è on problema seri, sia a nivell mondial che local. A gh'è di fator che contribuissen a la malnutrizzion, sia a nivell individual che a social. Al nivell de la persona, ona dieta mia adeguada, on calà de access a di nutriment adeguad, e on mancà de cognossenza in su la nutrizzion poden menà a la malnutrizzion. A nivell colletiv, la povertà, la guerra, la mancanza de infrastruture adeguade per la distribuzion del mangià e la discriminazzion poden havégh el so pes.

La prevenzion e el tratament de la malnutrizzion inn important per la salut de la popolazion. La se po prevegnì con l'informazzion e cont el dà del mangià per quei che poden havéghel no, el trattament de la malnutrizzion inveci l'è different a seconda del tipo de malnutrizzion, e 'l pò havégh denter el doperà de integrator nutrizzional o, per quei cont una salut assee compromessa, l'access al servizzi sanitari.

## Tipi
### Insuficienta
La malnutrizzion insuficienta l'è quand che ghe calen di nutrient necessari per el stà ben de l'organism. A gh'è diferent tip de malnutrizzion insuficenta: el vesser sota de pes, la malnutrizzion proteica e la carenza de vitamine e minerai. 
*El vesser sota de pes l'è quand che ona persona la pesa men de quell che la deveria pesà, a tegnì a ment la soa età, la soa statura e la soa atività fisega
*La malnutrizzion proteica l'è quand che ona persona la ricev men rispet a la quantità adeguada de proteine
*La carenza de vitamine e mineral l'è quand che ona persona la ricev men che la quantità adeguada de vitamine e mineral indispensabili per el so stà ben.

### Ecessiva
La malnutrizzion ecessiva l'è quand che ona persona la ricev tròp de 'n quaj nutrient, e quella roba chi la pò portà a di problema de salut. La pò vegnì foeura de 'na dieta mia adeguada o de 'n doperà ecessiv de integrator.

Ligada al mangià trop a l'è l'obesità, o ben quand che ona persona la pesa trop rispet a quell che l'è giust, roba che la mena a 'n fort stress per el corp e a 'n volzàss di ris'c de varie malatie.

## Riferiment
*Treccani

## Alter proget

## Vos corelade
*Anoressia
*Dieta
*Fam
Rial

Un **rial** (anca *riel*) a l'è un cors d'aqua de dimension variabel, caraterizad de un fluss irregolar. A diferenza de un fium el po havégh di period de succia total e di period de piena.
Cair (la Piev)

**Cair** (*Cairo Lomellino* in italian) a l'è una frazzion de la Piev, tirada a man sgiamò in del secol quell de noeuv e sed anca di cunt palatin de Lumé, fina al 1797 l'era infeudada ai *Isimbard*.

In del 1863 i italian ghe cambien el nom, a sgiontagh "Lomellino" inscì de sconfondel no con di alter comun omonem, ma in del 1890 el tachen a la Piev e, incoeu, inn in pratega tacad insema.

## Riferiment
* LombardiaBeniCulturali

## Alter proget
Gianluca Vialli

El **Gianluca Vialli** (Cremona, 9 de luj 1964 - Londra, 6 de sginer 2023) l'è stad un sgiugador de folball e dirigent sportiv italian. Nassud a Cremona de 'na fameja de origin trentina, l'è stad un atacant talentos e l'ha vinciud una serie de titoi con vari club italian e ingles indova l'ha sgiugad, o ben la Cremonesa, la Sampdoria, la Juventus e 'l Chelsea.

Dopo la fin de la soa carrera de sgiugador, l'è deventad mister, a lavorà cont el Chelsea e cont el Wattford. Pussee inanz el sarà anca el capo-delegazzion de la selezzion italiana, e 'l compagnarà el Roberto Mancini a la vitoria de l'europee del 2021. In di ultim agn, l'è stad anca telecronista sportiv e autor de liber.

L'è mort a Londra a pasqueta del 2023, dopo de cinch agn de cure contra un cancher al pancreas.

## Riferiment
*Treccani

## Alter proget
Mesopotamia

La **Mesopotamia** l'è ona region storica sita in tra i fium Tigher e Eufrad, che l'ha vist i prime civilizazzion del mond grazzia al vesser assee fertil. La sò storia l'è scominciada in del 4000 p.d.S., e l'è stada vuna di prime region indova che l'è stada desvilupada la scritura. 

La soa storia l'è stada partida in dò part principai: la Sumeria e l'Acadia. In di agn, la Mesopotamia l'è stada conquistada di regn de l'Egit, de la Persia e di Babilones, ch'eren originari de la zona.

I popolazzion de la Mesopotamia hann lassad di invenzion important, compagn de l'arad, el carret e anca el cuntà del temp, e hann tirad inanz di bei evoluzzion de la scenza e de la matematega.

## Riferiment
*Treccani

## Alter proget